Jesus maak chii iteu aniyuuh Jewa kaa taapweyimikut,
“Muush nanihiihtamekwe nichiskutamaachewinh,
chiyawaau eukw taapwe nichischinuhamuwaakanich.
Chika chischeyihtenaawaau taapwewin kaye chika aapihkunikunaawaau an taapwewin.”
Ekw kaa itaatwaau,
“Aniyaa Abraham e ihtaat nichii uhchi aanische pimaatisiinaan,
namui wiiskaat nuuhchi aapachihaakanitutaakunaan awen.
Chekwaan maak wehchi itweyin chika aapihkunikunaawaau.”
Jesus kaa ishi nishkweushihaat e itaat,
“Kuiskw chiwiihtamaatinaawaau,
misiwe awen kaa machituutahk tipeyimikuu aniyuu taan e ishi machituutahk.
E utaapachihaakanitutaawaakanuut awen namui muush wiichuu anite uchimaam e ihtaayich mikw an ukusisimaau eukw an chihchiwe waachit anit.
Aapihkunitaakwe maak Ukusisimaau machihtwaawinihch uhchi taapwe chika aapihkunikunaawaau.
Chichischeyimitinaawaau Abraham e ihtaat e chii uhchi aanische pimaatisiyekw,
mikw maak yaapach chiwii nipahiinaawaau ekaa wii nituhtamekw taan e ishi Chiskutamaacheyaan.
Nitaayimuuten taan kaa ishi waapahtiit nuuhtaawii.
Chiyawaau maak kaye aniyuu taan e itashumitaakw Kuuhtaawaau eukw aniyuu e ihtuutamuwekw.”
Ekw anichii Jewa iinuuch kaa nishkweushihaatwaau e itaatwaau,
“Abraham nuuhtaawiinaan.”
Ekw Jesus kaa itaat,
“Taapwe Abraham e ihtaat kaa uhchi aanische pimaatisiiwekwe aniyuu taan kaa ihtit Abraham ekun chipaa ihtinaawaau.
Chichii wiihtamaatinaawaau an taapwewin taan kaa ishi pehtamaan anite Chishemanituu e ihtaat uhchi,
mikw maak yaapach chiwii pechi nipahiinaawaau.
Aniyaa Abraham namui wiiskaat chipaa uhchi ihtuutam wiya uyuu.
Ekun e ihtiyekw taan e ihtit Kuuhtaawaau.”
Ekw miin kaa nishkweushihaatwaau e itaatwaau,
“Chishemanituu eukw mikw e peyakushit e uhtaawiyaahch.
Namui nitawiin nuuhchiinaan.”
Ekw Jesus kaa itaat,
“Taapwe Chishemanituu wehtaawiiwekwe,
chipaa saachihiinaawaau wesh Chishemanituu e ihtaat nuuhchiin ekw maak utah piyechi ihtaayaan.
Namui niya nuuhchi pechi itishahusun,
wiya Chishemanituu nichii pechi itishahuukw.
Chekwaan wehchi ekaa chii nisituhtamekw taan e itweyaan.
Namui chiwii nanihiihtenaawaau taan e ishi chischinuhamaacheyaan ekun wehchi ekaa nisituhtamekw.
Machimanituu eukw wehtaawiyekw,
aniyuu e ishi nituweyimitaakw chechii ishi machituutamuwekw eukun mikw waa ihtuutamekw.
Muush chii nipahiiweu kaa ishpish ihtakuniyich uyuu aschiiyuu.
Namui wiiskaat uhchi nituweyihtam kuiskw chechii ishi wiihtaakuniyich chekwaayuu wesh namui mitun ihtakuniyuu taapwewiniyuu anit e ihtaat.
Muush nanatayuu wesh ekun chihchiwe e itaatisiit,
eukw maak an taapwe weuhtaawiitutawaat aniyuuh kaa nanatayich.
Niya maak muush kuiskw nititwen eukw maak an wehchi ekaa taapwehtuuyekw.
Namui waawaach peyakw anit e tashiyekw chika chii wiihtenaawaau kaa machituutamuwaane.
Kuiskw maak muush e itweyaan chekwaan.
Chekwaan maak wehchi ekaa chii taapwehtuuyekw.
An awen Chishemanituu e ihtaayich kaa uhchiit nituhtam Chishemanituu utayimuwiniyuu.
Chiyawaau maak namui Chishemanituu e ihtaat kuuhchiinaawaau ekun wehchi ekaa nituhtamekw.”
Eukw uyuu kaa itwet Jesus.
Jesus kaa wiihtahk shaash e chii ihtaat eshkw ekaa uhchi pimaatisiyich Abraham
Anichii maak Jewa iinuuch chii iteuch aniyuu Jesus,
“Nichii taapwenaan kaa itweyaahch Samaria e uhchiyin kaye e piihchishkaask machiahchaahkw.”
Jesus maak chii iteu,
“Namui nipiihchishkaakw machiahchaahkw.
Nichisteyimaau Nuuhtaawii mikw maak chiyawaau namui chichisteyiminaawaau niya.
Namui ninaanitaweyihten taanite chechii uhchi chisteyimikuyaan.
Mikw maak ihtaau awen e nituweyihtahk chechii chisteyimikuch,
wiya maak eukw weyaaskunaat aniyuu aweyuu ekaa kaa chisteyimiyich.
Kuiskw chiwiihtamaatinaawaau,
an awen che nanihiihtamukwe taan e iteuch namui wiiskaat kata uhchi nipuu.”
Ekw aniyuuh Jewa iinuuh kaa itikut,
“Ekw maak chiyeshtinaahuyaahch,
taapwe e piihchishkaask machiahchaahkw.
Abraham chii nipuu kaye maak anichii uchischiwehiichesuuch chii nipuuch.
Chiya maak e itweyin an awen che nanihiihtamukwe taan e iteuch namui wiiskaat chika uhchi nipuu.
Chititeyihten aa chiya maauch e chisteyihtaakusiyin ishpish Abraham.
Abraham chii nipuu kaye anichii uchischiwehiichesuuch chii nipuuch,
awen maak chiya e iteyimisuyin.”
Jesus kaa nishkweushihaat e itaat,
“Niya chisteyihtaakuhiisuyaane namui mitun chekwaan chika uhchi ishinaakun an e chisteyihtaakuhiisuyaan.
Nuuhtaawii eukw chesteyihtaakuhiit,
an kaa itweyekw e Uchishemanituumiyekw.
Namui wiiskaat kuuhchi chischeyimaawaau mikw maak niya nichischeyimaau.
Itweyaane maak ekaa chischeyimak,
nika nanatayin mwehch chiyawaau e ishi nanatayiyekw.
Mikw maak nichischeyimaau kaye nanihiihtamuwaan utayimuwin.
Aniyaa kuuhtaawiinuu Abraham chii muuchicheyihtam e chii chischeyihtahk che waapahtahk nichiishikaamiyuu.
Chii waapahtam,
chii miyeyihtam maak.”
Ekw anichii Jewa iinuuch kaa itaatwaau,
“Namui waawaach chiniyaayinumitanuu puneshin,
taapwe aa chichii waapamaau Abraham.”
Jesus kaa itaat,
“Kuiskw chiwiihtamaatinaawaau,
eshkw ekaa uhchi pimaatisiit Abraham,
shaash nichii ihtaan.”
Ekw kaa maamuushtinaatwaau asiniih che paahpimusinaatahwaatwaau.
Mikw maak Jesus chii kaasuustuweu ekw kaa wiiwiit anite chisheayimiheukamikuhch.